title: Roazhoneg
text: Ar roazhoneg a vez lavaret gant un niver bihan a dud eus ar brezhoneg komzet e Bro-Roazhon. N'eus ket ur ster skiantel d'ar ger, rak n'eus ket a studi gwirion anezhañ, nemet meneg eus ar ger amañ hag ahont.
  
  Istor
  Ijinet e vije bet ar ger, a-raok an Eil Brezel-bed, gant tud eus Breizh-Izel, e Kelc'h Keltiek Roazhon, da ober goap eus an nebeudig Roazhoniz a zeske brezhoneg ha ne oant ket gouest da gomz e doare Breizh-Izel, ken iskis e kavent klevout brezhoneg gant pouez-mouezh gallek. .
  
  E dibenn ar bloavezhioù 1960 e veze implijet ar ger da ober anv eus brezhoneg bugale an dud-se, savet e Roazhon, hag a gomze brezhoneg levezonet gant ar galleg a-wechoù, pouez-mouezh, troiennoù, hag all.
  
  Hiziv
  Hiziv e plij da dud zo ober an anv-se eus ar brezhoneg a vez komzet pe kelennet e Roazhon dre vras, diwar fent ha netra ken.
  A-wechoù avat e vez roet sterioù siriusoc'h a bep seurt d'ar ger ouzhpenn.
  
  Roazhon fall
  Darn a gav e rank bezañ fall ar brezhoneg e Roazhon dre natur, pe n'eo ket gwir vrezhoneg a vije komzet eno. Hervezo n'halljed ket komz na kelenn brezhoneg mat e Roazhon. Trawalc'h e vije bezañ e Roazhon evit komz brezhoneg fall.
  
  Kavout a reer ivez tud hag a fell dezho lakaat ar vrezhonegerien da devel e Roazhon, pe da zilezel o yezh: lod war zigarez n'haller kaozeal nemet brezhoneg fall e Roazhon, lod all peogwir eo impalaerouriezh komz brezhoneg er-maez eus Breizh-Izel. Komz galleg e Breizh-Izel avat, n'eo ket heñvel.
  
  Studierien zo, e skol-veur Roazhon, a implij ar ger, a-wechoù, d'ober anv eus geriennoù pe troiennoù lavaret dezho gant kelennerien. Ar geriennoù-se a vije enebet, hervezo, ouzh brezhoneg Breizh-Izel, evel implij ar gerioù dremm, skopañ, holl/fas, krachañ, tout, ha re all. En un tu e vije neuze ur “brezhoneg ar bobl”, gallekaet ha dereat, e Breizh-Izel hepken, hag en tu all ur brezhoneg roazhonat, lorc'hus, dinatur, e Breizh-Uhel. Darn a ya ivez betek kaout disfiz ouzh brezhoneg al levrioù, pe ouzh kement tra skrivet zoken, rak n'eo ket el levrioù nag er skolioù e tlejed deskiñ brezhoneg, kement-se ne vije mat nemet evit ar yezhoù all.
  
  Darn all ivez a gav ne vije ket dereat kelenn brezhoneg er-maez eus Breizh-Izel. Adimplijet e vez an arguzenn-se goude, gant politikerien, evit enebiñ ouzh skolioù Diwan pe klasoù divyezhek e Bro-Roazhon.
  
  Tud zo a gomz eus roazhoneg evel eus ur rannyezh nevez, ouzhpenn re Leon, Treger, Kerne ha Gwened. Kement-se a vez kavet dismegañsus alies gant brezhonegerien ar vro, ha muioc'h c'hoazh gant tud eus Breizh-Izel o chom e Roazhon.
  
  Koulskoude ez eus daou seurt brezhoneg, da vihanañ, e Roazhon: an hini a vez komzet gant tud o deus desket e Breizh-Izel, tud deuet eus Breizh-Izel peurvuiañ, hag a c'hall bezañ mat pe fall, hag an hini a vez komzet gant tud eus Roazhon pe lec'h all, hag a c'hall bezañ mat pe fall ivez.
  
  Komzet e vez eus leoneg e Bro-Leon, eus kerneveg e Bro-Gerne, eus tregerieg e Bro-Dreger, eus gwenedeg e Bro-Gwened, eus roazhoneg e Bro-Roazhon, hag eus naonedeg e Bro-Naoned .
  
  Kleub 
  Kaoz a vez forzh eus roazhoneg e foromoù zo.
  
  Dismegañsiñ
  Un toullad gerioù dismegañsus diwar-benn ar yezh zo bet fardet evel-se en  : falc'huneg, skolveurieg, assimileg, zedacheg, hemoneg, gwalarneg, diwaneg, sadedeg, brezhoneg beleg, brezhoneg al levrioù.
  
  Liammoù diavaez
  Kaoz eus roazhoneg  gant lennerien ur blog
  Ar roazhoneg, meneget gant Iwan Wmffre: 
  Diwar-benn Françoise Morvan oc'h ober gant ar ger "roazhoneg" er pemdezieg gallek Libération : e Meurzh 2005
  
  Gwelout ivez 
   Brezhoneg e Bro-Roazhon‎
  
  Notennoù 
  
  Brezhoneg